Anna de Noailles
Anna de Noailles kom af en fornem rumænsk familie. Hun er imidlertid født, opvokset og gift i Paris, hvor hun blev berømt for sine digtsamlinger og navnlig for sin store bekendtskabskreds af forfattere, bl.a. Colette, Marcel Proust, Jean Cocteau og André Gide. Hendes popularitet var ligeledes udstrakt til tidens kunstnere, og der findes adskillige malerier af hende.
Som forfatter blev hun kendt allerede fra sin første digtsamling, Le Cœur innombrable (1901), der fulgtes af indtil flere samlinger med en umiskendelig senromantisk, impressionistisk tone.